|  |
| --- |
|  |
| **Monitoring javnosti rada Vlade Srbije** |
| **Sažetak izveštaja****Transparentnost – Srbija****septembar 2013.** |
|  |

**Monitoring javnosti rada Vlade Srbije – sažetak izveštaja**

Transparentnost Srbija je u prethodnih sedam meseci analizirala javnost rada Vlade Srbije i drugih institucija nad kojima Vlada vrši nadzor, odnosno kako je u praksi primenjen taj javno proklamovani antikorupcijski cilj. [[1]](#footnote-2) Iako predstavnici Vlade Srbije u javnim nastupima naglašavaju značaj borbe protiv korupcije i redovno ukazuju na rezultate represivnog delovanja policije i tužilaštva u toj oblasti, ne čine dovoljno u oblasti sprečavanja korupcije, odnosno na uspostavljanju i primeni preventivnih mehanizama. U proteklih godinu dana su načinjene neke pozitivne promene na normativnom nivou – nova antikorupcijska strategija i akcioni plan, izmene Poslovnika Vlade, novi zakoni o javnim nabavkama i javnim preduzećima. Međutim, i u tim i u mnogim drugim propisima još uvek postoji mnogo „zakonskih rupa“ koje ostavljaju prostor za razvoj korupcije. Još lošije je stanje u primeni propisa.

Jedno od najvažnijih antikorupcijskih načela, i jedan od najpouzdanijih mehanizama za sprečavanje korupcije – **javnost rada** - posebno je zanemaren. I pored obećanja, datog još u koalicionom sporazumu[[2]](#footnote-3), **aktuelna Vlada je nastavila lošu praksu prethodnika** u oblastima kao što su **neobjavljivanje sporazuma i ugovora koje potpisuje, tajnosti sednica, neobjavljivanja važnih zaključaka, postavljanja na položaje bez konkursa i neoglašavanja javnih rasprava**. U primeni Zakona o javnim preduzećima, koji je trebalo da donese obećanu profesionalizaciju i depolitizaciju JP, Vlada nije ispunila preuzete obaveze.

**Javna preduzeća**

Novi Zakon o javnim preduzećima stupio je na snagu 25. decembra 2012. godine. Najvažnije odredbe za povećanje transparentnosti bile su izbor direktora na konkursu i novih nadzornih odbora, izveštavanje o izboru organa i obrazloženja te godišnji programi JP i periodično izveštavanje o njihovom sprovođenju. TS je pratila da li su 17 javnih preduzeća, njihova resorna ministarstva i Vlada Srbije, kao osnivač, poštovali obaveze propisane Zakonom o JP.

U novom Zakonu o JP, član 62. posvećen je javnosti u radu. Ta odredba koja propisuje koje akte i dokumenta JP moraju da redovno objacvljuju na svojim internet sajtovima **masovno je kršena u prvoj godini primene Zakona o JP.** Zakon je predvideo da osnivači javnih preduzeća usklade osnivačka akta tih preduzeća sa odredbama zakona u roku od dva meseca od dana stupanja na snagu zakona. **Ni u jednom od 17 slučajeva to nije urađeno u roku,** (do 25. februara 2013. godine)**. Do 3. septembra u Službenom glasniku su objavljene odluke o usklađivanju poslovanja 12 od 17 posmatranih JP**. Transparentnost Srbija zatražila je od Vlade Srbije informaciju zbog čega još nije usklađeno poslovanje preostalih pet preduzeća. Odgovor još nije stigao, mada je rok prošao.

Javna preduzeća dužni su da svoja opšta akta usaglase sa Zakonom o JP i osnivačkim aktom, u roku od 30 dana. Do vremena završetka ovog izveštaja u Službenom glasniku je objavljen samo Statut Službenog glasnika, 19. jula 2013. Prema podacima dostavljenim TS, još četiri JP su usvojila Statute usklađene sa novim Zakonom ili su započela rad na tome, ali ta procedura nije okončana.

Zakon o JP **nije propisao rok za izbor nadzornih odbora** i taj propust je iskorišćen kako bi se što duže održalo postojeće stanje. Do početka septembra, prema podacima dostupnim u SG RS, na internet prezentacijama JP i podacima dostavljenim TS po zahtevima za slobodan pristup informacijama, **nadzorni obor je u skladu sa novim zakonom imenovan samo u dva od 17 posmatranih JP – Službenom glasniku i Putevima Srbije**. U jednom od ta dva, u Službenom glasniku, predsednik Nadzoronog odbora ujedno je i predsednik Komisije za imenovanja, i ujedno generalni sekretar Vlade. Taj podatak je kuriozitet, mada ne predstavlja kršenje Zakona. U slučaju Puteva Srbije Zakon je direktno prekršen jer je za nezavisnog člana imenovan funkcioner Ujedinjenih regiona Srbije Branislav Jovanović, član Užeg predsedništva URS-a[[3]](#footnote-4). Zakon, pored ostalih uslova, propisuje da nezavisni član NO „nije član političke stranke“.

**Nepostojanje roka Vlada je koristila** ne samo pasivno (nesprovođenjem imenovanje po novom zakonu) **već** **i aktivno, pa je tako, iako je novi Zakon stupio na snagu 25. decembra 2012. godine, četiri meseca kasnije, 5. aprila 2013. godine, imenovala predsednika i članove UO JP PTT saobraćaja „Srbija”, po odredbama starog Zakona** o javnim preduzećima i i obavljanju delatnosti od opšteg interesa. **Sličlna imenovanja obavljena su u prethodnom periodu, po stupanju na snagu novog zakona, i u UO Zavod za udžbenike (1. marta), UO EPS-a, i UO JP “Elektromreža Srbije”, UO Srbijagas, UO Transnafta (29. marta), UO Jugimport SDPR (12.april), UO Srbijavode (5. juna) i UO Srbijašume (18. jun).**

Zakon je predvideo i da se konkursi za direktore u svim javnim preduzećima na koje se primenjuje novi zakon budu raspisani **najkasnije do 30. juna 2013. godine**. **Vlada je do isteka zakonskog roka, 30. juna, od posmatranih 17 JP, raspisala konkurse za izbor direktora u samo dva preduzeća** – Elektroprivredi Srbije (odluka Vlade od 10. juna, objavljena u Službenom glasniku 18. juna) i u Skijalištima Srbije (odluka Vlade od 25. juna, objavljena u Službenom glasniku 28. juna). **Po isteku roka raspisani su konkursi u još sedam preduzeća**: Putevi Srbije (1. jula/5. jula), NP Fruška gora (3. jula/10. jula), JP za skloništa (3. jula/15. jula), Jugoimport SDPR (5. jula/15. jula), Zavod za udžbenike (9. jula/15. jula), Službeni glasnik (31. jula/2. avgusta) i Nuklearni objekti Srbije (31. jula/7. avgusta).

Iako nema zvaničnog tumačenja o **tome zbog čega nisu raspisani konkursi u preostalih osam posmatranih JP**, iz političkih polemika koje su vođene u parlamentu može se zaključiti da postoji tumačenje, **koje nije u skladu sa Zakonom**, da se konkursi raspisuju samo za direktore javnih preduzeća u kojima su direktori u stanju vršilaca dužnosti i da nema potrebe da se raspisuju konkursi za JP u kojima je Vlada imenovala direktore pre stupanja na snagu novog zakona[[4]](#footnote-5). **Među ovim preduzećima su i ona na čijem se čelu nalaze visoki stranački funkcioneri.**

Javni konkurs za izbor direktora sprovodi Komisija za imenovanja Vlade. Komisija ima predsednika i četiri člana, od kojih predsednika i dva člana imenuje Vlada na period od tri godine, jednog člana imenuje odbor Narodne skupštine nadležan za poslove privrede na period od tri godine, dok jednog člana imenuje Vlada za svako pojedinačno imenovanje direktora. **Vlada Srbije imenovala je predsednika i dva člana Komisije za imenovanja 12. februara 2013. godine**. Predsednik je generalni sekretar Vlade Veljko Odalović, a članovi Novak Nedić i Tamara Stojčević, zamenici generalnog sekretara Vlade. **Skupštinski odbor za privredu je 28. marta imenovao četvrtog člana**, stomatologa dr Nenada Đorđevića[[5]](#footnote-6). **Zaključno sa 6. septembrom 2013. godine, od posmatranih 17 preduzeća, odnosno devet za koje je raspisan konkurs za izbor direktora, imenovan je peti član Komisije za imenovanja u samo četiri**.

Za svaku kalendarsku godinu javno preduzeće i zavisno društvo kapitala čiji je osnivač javno preduzeće, donose **godišnji program poslovanja i dostavljaju ga osnivaču radi davanja saglasnosti, najkasnije do 1. decembra tekuće godine za narednu godinu**. Program se smatra donetim kada na njega saglasnost da osnivač. TS je pratila podatke o redovnom tromesečnom izveštavanju o sprovođenju godišnjih programa JP, kao i objavljivanje godišnjih programa, izveštaja o njihovom sprovođenju i finansijskih godišnjih izveštaja na internet stranicama preduzeća, kako je propisano članom 62. Zakona o JP. **Ova odredba je masovno kršena. Od 17. posmatranih JP, program rada za 2013. godinu pronašli smo na internet prezentacijama pet preduzeća, izveštaj nezavisnog revizora za 2012. godinu objavilo je pet JP,** a **izveštaj o poslovanju objavila su tri JP. (Detalji u tabeli u prilogu)**

Transparentnost Srbija tražila je od resornih ministarstava i JP podatke o tome da li su izrađeni i dostavljeni izveštaji o poslovanju za prva dva tromesečja 2013. godine, u skladu sa zakonskom obavezom. Ministarstvo finansija odgovorilo je da su JP NP Fruška gora i JP Skijališta Srbije dostavila tromesečne izveštaje za prva dva kvartala. JP Srbijavode, Elektromreže Srbije, PTT Srbija, Jugoimport SDPR i Službeni glasnik su u odgovoru dostavljenom TS naveli da su resornim ministarstvima, odnosno Republičkom sekretarijatu za zakodavstvo dostavili tromesečne izveštaje za prva dva kvartala.

Ono što je posebno zabrinjavajuće jeste činjenica da su gotovo sva posmatrana preduzeća **godišnje programe rada za 2013. godinu usvojila sa velikim zakašnjenjem**. Od 17 posmatranih, jedno je usvojilo godišnji program je na vreme usvojilo jedno (UO PTT Srbija usvojio je program 29. novembra 2012. godine), u 14 JP upravni odbori su godišnji program usvojili u vremenu između 31. januara i 9. jula 2013. godine, dok za dva JP nisu dostupni podaci da li su i kada usvojili programe poslovanja.

**Nekoliko drastičnih slučajeva** su **Nuklearni objekti Srbije** (UO je **godišnji program** usvojio 19. juna, Vlada je dala saglasnost 12. jula, a rešenje o davanju saglasnosti je objavljeno u Službenom glasniku **16. jula**), **Putevi Srbije** (UO je **godišnji program** usvojio 4 jula, Vlada je dala saglasnost 9. jula, a rešenje o davanju saglasnosti je objavljeno u Službenom glasniku **12. jula**) **i Srbijagas** (UO je godišnji **program za 2013.** godinu usvojio u drugoj polovini godine – 9. jula, Vlada je dala saglasnost mesec dana kasnije, 9. avgusta a rešenje o davanju saglasnosti je objavljeno u Službenom glasniku **29. avgusta 2013.**).

**Budžetski sistem**

Srbija je na poslednjoj objavljenoj listi (januar 2013. godine) zauzela 60. mesto među 100 zemalja rangiranih po indeksu otvorenosti budžeta (Open budget index OBI). TS je u okviru analize javnosti rada u oblasti budžetske politike pratila postupak pripreme budžeta za 2014. godinu, analizirala izveštavanje o rashodima budžeta za 2013. godinu, ažurnost i sadržaj biltena javnih finansija.Analizirano je iusvajanje sistemskih preporuka iz analize rejtinga na listi OBI.

**Bilten javnih finansija sadrži sve neophodne podatke ali se Ministarstvo finansija u prethodnom periodu nije moglo pohvaliti ažurnošću po pitanju objavljivanja biltena.** Do 26. juna na sajtu[[6]](#footnote-7) se mogao naći bilten za januar, narednog dana su objavljeni bilteni za februar i mart, u avgustu su se pojavili bilteni za april i maj. Od septembra je objavljivanje ažurnije – na početku meseca pojavio se bilten za jun, a 15. septembra i bilten za jul 2013. godine.

**Nacrt zakona o završnom računu budžeta za 2012. godinu** i dalje (stanje 18. septembra) nije dostupan na sajtu Ministarstva finansija, iako je rok za izradu propisan Zakonom o budžetskom sistemu 20. jun, a rok za dostavljanje parlamentu Predloga zakona o završnom računu budžeta 15. jul. **Fiskalna strategija kasni više od četiri meseca**. Rok za dostavljanje Fiskalnom savetu istekao je 30. aprila (takođe je reč o roku propisanom budžetskim kalendarom, u skladu sa članom 31 Zakona o budžetskom sistemu), a prema podacima iz Fiskalnog saveta, do 5. septembra tekst Fiskalne strategije nije stigao u to telo.

**Zakon o javnim nabavkama**

Novi Zakon o javnim nabavkama, čije je usvajanje bilo jedno od glavnih predizbornih obećanja vladajuće koalicije, izglasan je 27. decembra 2012. godine, a njegova primena počela je 1. aprila 2013. godine. Sa stanovišta transparentnosti, zakon je doneo dve važne novine - na Portalu javnih nabavki objavljuju se svi oglasi, uključujući i one za male javne nabavke, a Uprava za javne nabavke proverava pregovaračke postupke i njihovu osnovanost, na osnovu podzakonskog akta koji propisuje šta mora da se dostavi da bi bili ispunjeni uslovi za sprovođenje pregovaračkog postupka.

Zbirni podaci o sprovedenim postupcima javnih nabavki u drugom tromesečju 2013. godine još uvek nisu dostupni javnosti. Postoje samo parcijalni podaci o postupcima u prvom kvartalu 2013. godine i delu drugog kvartala, koji mogu poslužiti za procenu stanja u sistemu javnih nabavki po usvajanju novog zakona, odnosno po početku njegove primene. Prema podacima koje je javno izneo direktor UJN Predrag Jovanović, u prvom tromesečju 2013. godine, vrednost pregovaračkih postupaka bez objavljivanja javnog poziva bila je 6,8 milijardi dinara, odnosno oko 61 milion evra. U celoj 2012. godini vrednost pregovaračkih postupaka bez objavljivanja javnog poziva bila je 72,8 milijarde dinara (82,6 sa PDV-om). To ukazuje da je došlo do **izuzetnog smanjenja obima netransparentnih postupaka**. Prema istom izvoru, od 1. aprila do 15. maja vrednost pregovaračkih postupaka bez objavljivanja javnog poziva bila je četiri milijarde dinara, od čega se 84 odsto odnosi na nabavke koje su sprovodile apoteke čiji su osnivači lokalne samouprave, a koje su tek tada uvedene u sistem javnih nabavki i počele da sprovode Zakon na nabavku lekova i medicinskih sredstava koje finansira RZZO.

I objavljivanje nabavki male vrednosti donelo je rezultate. Od početka primene zakona objavljeno je 6,573 takvih nabavki na Portalu. Takođe se udesetostručio i broj poseta Portalu.

**Javne rasprave o propisima**

Javne rasprave imaju veliki značaj za borbu protiv korupcije, delujući kao preventivno sredstvo. jer, s jedne strane, omogućavaju građanima, udruženjima i svima koji žele da doprinesu kvalitetu propisa, a s druge strane javna rasprava može da posluži kao korektiv prethodno učinjenog netransparentnog lobiranja, time što se tokom nje može pokazati da li su rešenja o kojima se raspravlja utemeljena na stvarnoj potrebi i javnom interesu. U aprilu 2013. **izmenjen je Poslovnik Vlade Srbije** u delu koji se odnosi na javne rasprave (Službeni glasnik RS 030/2013, 02. aprila 2013). Ove izmene Poslovnika **nisu dovoljne da obezbede potrebni nivo transparentnosti i participativnosti zakonodavnog postupka, ali predstavljaju bitan napredak na tom putu.**

Postupak javne rasprave započinje **objavljivanjem javnog poziva za učešće u javnoj raspravi sa programom javne rasprave na internet stranici predlagača i portalu e-uprave**. Predlagač je takođe dužan da **izveštaj o sprovedenoj javnoj raspravi objavi na svojoj internet stranici i portalu e-uprave najkasnije u roku od 15 dana** od dana okončanja javne rasprave.

Mnoga pitanja su ostala i dalje nerešena, poput **obaveze predlagača propisa da odgovori argumentovano na sve dobijene predloge i sugestije i objavi dobijene komentare i odgovore**. Ostalo je i pitanje uspostavljanja mehanizma da se ospori valjanost propisa koji je donet bez javne rasprave. Analiza koju je TS uradila **pokazala je, međutim, da u praksi ni ovaj minimum nije poštovan**, da su gotovo sve odredbe o javnim raspravama kršene te da se uglavnom težilo da se ispuni forma i organizuju konferencije, okrugli stolovi i predstavljanja zakonskih tekstova koje su potom u obrazloženju propisa prikazane kao formalno ispunjenje obaveze.

TS je pratila koliko su tri ministarstva (pravde, finansija i prosvete) u periodu od 1. aprila 2013. (kada je usvojen novi Poslovnik Vlade Srbije) poštovala propisane obaveze. U tom periodu usvojen je 21 predlog zakona odnosno predloga i izmena i dopuna zakona čiji su predlagači bila ta tri ministarstva. Iako za devet zakona u obrazloženju stoje podaci da je organizovana javna rasprava, na portalu e\_uprava nalaze se samo tri zakona, za koje je rasprava organizovana još u oktobru 2012. godine (reč je o tri zakona iz oblasti pravosuđa, koji su kao predlozi utvrđeni na sednici Vlade Srbije 18. juna 2013. godine i još se nalaze u skupštinskoj proceduri). **Na portalu e\_uprave je, inače, od formiranja nove Vlade Srbije do danas organizovana javna rasprava za samo 14 zakona odnosno izmena zakona i šest drugih dokumenata** (akcioni planovi, strategije, smernice, pravilnici)[[7]](#footnote-8).

Kako se može videti iz navedenog, javne rasprave nisu bile oglašavane na forumu e-Uprave, čije je korišćenje obavezno za organe državne uprave, čak ni u slučajevima kada su u stvarnosti održane. **Posebno je zanimljiva činjenica da na ovom forumu nije oglašena ni rasprava o dva dokumenta koja se bave pitanjem unapređenja javnih rasprava – Nacionalnoj strategiji za borbu protiv korupcije i Akcionom planu za njeno sprovođenje**. Važno je napomenuti da javne rasprave na lokalnom nivou nisu bile predmet ove analize, ali da je prethodno istraživanje (april 2013. godine) utvrdilo da je stanje u toj oblasti na lokalu lošije nego na republičkom nivou.

**Postavljenja i razrešenja službenika na položaju**

Jedna od najvažnijih promena koje je trebalo da donese Zakon o državnim službenicima iz 2005. godine bila je „depolitizacija“ najviših službeničkih mesta u državnoj upravi (npr. pomoćnici ministara, sekretari ministarstava, direktori uprava i slično). Ideja koju je taj zakon doneo bila je da ta lica postavlja Vlada, ali na osnovu prethodno sprovedenog konkursa. Politički činioci nisu u potpunosti otklonjeni zakonskim rešenjem, zato što je V**ladi ostala mogućnost da od tri najbolja kandidata koje predloži komisija odabere jednog po nahođenju ili da ne odabere nikoga od predloženih (rešenje koje je iz istih razloga manjkavo sadrži i novi Zakon o javnim preduzećima - konkursi za izbor direktora)**. Prvih nekoliko godina mnoga ministarstva nisu pokretala postupak za raspisivanje konkursa, već su se služili prelaznim odredbama Zakona – članom 179, pa su ovi službenici u velikom broju postavljani i razrešavani na osnovu ranijih propisa, koji omogućavaju da se to učini bez konkursa i obrazloženja a krajnji rokovi za sprovođenje konkursa su više puta pomerani.

Takvo stanje je trebalo da bude presečeno odredbom Zakona prema kojoj službenicima na položaju koji su postavljeni na osnovu ranijih propisa „dužnost u svakom slučaju prestaje 31.12.2010. Međutim, Vlada je tokom 2011, 2012. nastavila da koristi pravni osnov koji više nije smeo da bude u primeni. U međuvremenu, došlo je do promene Vlade i formiranja nove, koja je profesionalizaciju javnih službi i borbu protiv korupcije postavila još više na listi proklamovanih prioriteta politike. Međutim, **napretka po ovom pitanju nema**.

Na osnovu izvoda sa pojedinačnih sednica, došli smo do podatka da je tokom poslednjih godinu i po dana **prethodne Vlade**, na regularan način (nakon konkursa) postavljeno 58 službenika, da je u šest slučajeva produžen mandat službenicima koji su i ranije bili birani na osnovu važećeg Zakona o državnim službenicima, dok je u preko polovine slučajeva (**75**) **postavljenje izvršeno „na osnovu odredaba ranijih propisa“ (to jest, bez konkursa**).

Ukupno je od početka mandata **aktuelne Vlade** **postavljeno 187 službenika na položaje kršenjem zakona, odnosno na osnovu člana 179**, dok su 32 (na računajući vršioce dužnosti) postavljeni na osnovu drugih odredbi, što ukazuje da je sproveden konkurs. **Da ta praksa ne zamire pokazuju podaci za poslednja tri meseca. Od 10. juna do 10. septembra, na 11 sednica Vlade bilo je 18 razrešenja i 22 postavljenja na osnovu člana 179**, u pet slučajeva razrešenja su izvršena na osnovu drugih odredbi (ukidanje položaja, na lični zahtev, navršenje radnog veka), **a u 12 slučajeva postavljenja su izvršena na osnovu drugih odredbi, što bi trebalo da ukaže da su sprovedeni konkursi**.

**Na osnovu konkursa** u ovom periodu je izvršeno postavljenje pet državnih službenika u Ministarstvu pravde, četiri u Ministarstvu trgovine i telekomunikaciua i po jednog u Generalnom sekretarijatu Vlade, Ministarstvu omladine i sporta, kao i jedno postavljenje načelnika okruga, na osnovu presude Upravnog suda. **Bez konkursa** su postavljeni službenici u Ministarstvu finansija, Ministarstvu privrede, Ministarstvu saobraćaja, Ministarstvu spoljnih poslova, Ministarstvu kulture, Poreskoj upravi (Ministarstvo finansija), Upravi za agrarna plaćanja (Ministarstvo poljoprivrede), Upravi za veterinu (Ministarstvo poljoprivrede), Upravi za zaštitu bilja (Ministarstvo poljoprivrede), Direkciji za vodne puteve (Ministarstvo saobraćaja), Kancelariji za regulatornu reformu i Centru za istraživanje udesa i ozbiljnih nezgoda.

**Informatori o radu**

Ranije analize i istraživanja koja je sprovela TS pokazali su da se zakonska obaveza izrade i objavljivanja informatora o radu u skladu sa Uputstvom Poverenika i dalje masovno krši[[8]](#footnote-9). Najveći problem je neažurnost – većina informatora nije dopunjavana duže od pola godine, iako postoji obaveza da se to čini svakog meseca.

TS јe u okviru projekta pratila, na odabranom uzorku koliko se **ispunjavaju obaveze u vezi sa informatorima**. Pregledani su informatori 17 javnih preduzeća (koja su posmatrana i u okviru analize primene Zakona o javnim preduzećima), 18 ministarstava i Vlada Srbije. Od 17 posmatranih JP, šest nemaju informator na sajtu. Važno je, međutim, napomenuti da pa važećem Zakonu o slobodnom pristupu informacijama od javnog značaja, formalnu obavezu izrade informatora o radu nema nijedno lokalno javno preduzeće, ali ni ona republička preduzeća kojima zakonom nije povereno vršenje javnih ovlašćenja. **Izmene Zakona kojima bi se ovaj nedostatak uklonio, a koje je Poverenik inicirao, nisu usvojene iako su bile u fazi Predloga zakona u skupštinskoj proceduri** pre godinu ipo dana**.**

Među 11 (od 17 posmatranih) JP, koje imaju informator, trenutno su ažurni samo JP Transnafta (ažuriran 2. septembra 2013) i JP Srbijagas (avgust 2013).

Što se ministarstava tiče, situacija je znatno bolja: od 18 ministarstava, jedno još uvek nema sajt (Ministarstvo privrede), a od preostalih 17, 16 ih ima dostupan informator. Na sajtu Ministarstva poljoprivrede, šumarstva i vodoprivrede postoji link ka informatoru, ali je u dokumentu koji se otvara navedeno samo „Informator o radu je u postupku ažuriranja“, Informator o radu Ministarstva odbrane se može otvoriti u internet pretraživačima Mozilla i Explorer dok je na Google Chrome nedostupan. Osam ministarstava ima informatore ažurirane u avgustu ili septembru, četiri u julu, jedno ministarstvo u junu, jedno u maju, a najmanje se ažurnošću mogu pohvaliti Ministarstvo pravde i državne uprave (februar 2013) i Ministarstvo zdravlja (decembar 2012). Informator Vlade Srbije ažuriran je u avgustu.

Od 11 JP koja imaju informatore, jedno (Jugoimport) u njemu nema nikave podatke o budžetu, prihodima i rashodima. Od preostalih 10, dva (Srbijagas i PTT Srbija) imaju budžet za 2013, a pet (Transnafta, Srbijašume, EMS, Putevi, Skijališta) imaju prikazan bilans stanja odnosno osnove podatke o finansijskom poslovanju za 2012. godinu. Preostala u informatoru imaju podatke za 2011 (Srbijavode, Nuklearni objekti Srbije) ili 2010. godinu (JP NP Fruška gora), iako se na sajtovima Srbijavoda i NOS mogu pronaći noviji izveštaji. **Stanje je još lošije po pitanju objavljivanja podataka o javnim nabavkama u informatorima JP**. Od 11 JP koja imaju objavljene informatore, **osam nema nikakve podatke o planiranim i sprovedenim javnim nabavkama**, Nuklearni objekti Srbije u informatoru ima podatke o planu nabavki za 2011. godinu, Transnafta navodi da su podaci na Portalu javnih nabavki, a u informatoru Srbijavoda link vodi ka sekciji sajta na kojoj su objavljene aktuelne javne nabavke, odnosno konkursi. JP Elektromreže Srbije ima podatke o strukturi izvršenja javnih nabavki u 2012.

Od 16 ministarstava čiji je informator dostupan, njih 15 ima podatke o budžetu za 2013, dok informator Ministarstva za omladinu i sport vodi na link koji se ne otvara. Ministarstvo kulture i informisanja i Ministarstvo spoljnih poslova imaju najažurnije podatke o realizaciji budžeta (iz septembra, odnosno avgusta 2013. godine).

Plan javnih nabavki za 2013. godinu u informatoru ima 11 ministarstava, tri (Ministarstvo spojnih poslova, Ministarstvo zdravlja i Ministarstvo rada) imaju plan nabavki za 2012. godinu, a Ministarstvo odbrane ima plan nabavki za 2010. godinu i link ka elektronskom servisu javnih nabavki na sajtu Ministarstva, dok u slučaju Ministarstva omladine i sporta ne funkcioniše link koji iz ifnormatora treba da vodi ka informacijama o planiranim i sprovedenim javnim nabavkama.

Deset ministarstava ima podatke o sprovednim javnim nabavkama ažurirane od februara do septembra 2013. (najažurnije podatke ima Ministarstvo kulture i informisanja), dva ministarstva (zdravlja i saobraćaja) imaju podatke o nabavkama sprovedenim u 2012. godini, dok ministarstvo spoljnih poslova upućuje korisnike informatora na Portal javnih nabavki. Ministarstvo odbrane ima podatke o nabavkama sprovedenim u 2011. godini i link ka elektronskom servisu javnih nabavki na sajtu Ministarstva, a Ministarstvo građevinarstva i urbanizma nema u informatoru podatke o sprovedenim nabavkama.

Informator Vlade Srbije nema precizne podatke o planiranim i sprovedenim javnim nabavkama – u jednoj rečenici je nabrojano koje vrsta dobara i usluga su planirana za nabavke u 2013. godini, bez navođenja količina i planiranih troškova, a u jednoj rečenici je navedeno i da je u prvom tromesečju 2013. realizovana jedna nabavka potrošnog materijala i rezervnih delova, bez podataka o ceni, količini i ponuđaču sa kojim je sklopljen ugovor.

Iz svega navedenog se može videti da i dalje postoje ozbiljni problemi u ispunjavanju zakonskih obaveza proaktivnog objavljivanja informacija. mada je stanje nešto bolje nego ranije u pogledu ažuriranja informacijama prihodima i rashoda ministarstava, dok je stanje kod javnih preduzeća i dalje veoma loše. Ovo je naročito zabrinjavajuće u kontekstu činjenice da su upravo u javnim preduzećima proteklih godina državni revizor i krivične istrage otrkile brojne propuste i zloupotrebe.

**Javnost sporazuma sa investitorima i investicionih odluka Vlade**

Vlada Srbije je nastavila **da krši načelo javnosti rada u oblasti sporazuma sa investitorima**, iako je ovo načelo bilo jedno od antikorupcijskih principa koji su proklamovani prilikom njenog formiranja. Jedan od primera je kršenje Zakona o slobodnom pristupu informacijma od javnog značaja, odnosno propuštanje Vlade da u zakonskom roku od 15 dana dostavi našoj organizaciji memorandume i sporazume sklopljene između Republike Srbije i kompanije „Global Capital Advisors Management" iz UAE, kao i sve sporazume sklopljene sa kompanijom Sekjurum ekviti partners Jurop (Securum Equity Partners Europe) o izgradnji solarnog parka.

Na sajtu Vlade Srbije u rubrici „Ekonomski ugovori i sporazumi“[[9]](#footnote-10) objavljeno **samo pet dokumenata za poslednjih desetak godina**. Umesto teksta sporazuma i ugovora, redovno se objavljuju vesti o njihovom zaključivanju na osnovu kojih nije moguće proceniti ni stvarnu korisnost, ni obaveze koje je država preuzela prema investitorima. Rizici od ove netransparentnosti su još veći zato što se kroz posebne aranžmane sa investitorima  krše pravila koja su propisana za javne nabavke, javno-privatna partnerstva i prodaju javnih resursa. Jedan od **ciljeva antikorupcijske Strategije**, koji se odnosio na rešavanje ovog problema i koji se nalazio u prvom nacrtu ovog dokumenta, **izbrisan je iz završne verzije**.

Jednako štetne efekte ima i neobjavljivanje zaključaka Vlade. Neki od tih akata, kako se pokazalo i u primeru postupanja prema kompaniji „Simpo“, **bitno urušavaju pravni sistem**. Kako je objavljeno, jednim zaključkom Vlade od pre četiri godine, suspendovana je primena poreskih propisa za „odabrane“ firme. Do sada Vlada nije predložila zakon prema kojem bi neizmirena poreska dugovanja svake firme pretvarala u vlasničke udele, ukoliko smatra da je to dobro rešenje. Odluke o tome se donose kroz „zaključke“, od slučaja do slučaja, uz otvorene izjave ili snažnu sumnju da su motivisane isključivo političkim interesima. U nedavno usvojenoj antikorupcijskoj strategiji se kao jedna od rizičnih oblasti navodi privatizacija.

Suprotno predlozima koje je Transparentnost – Srbija davala, u ovom dokumentu nije prepoznata opasnost od političke korupcije kroz „kupovinu“ podrške zaposlenih, nekontrolisano prelivanje državnog novca ili partijsko zapošljavanje u suprotnom procesu – podržavljenju firmi koje su ranije privatizovane.

1. Ovaj monitoring je organizovan u okviru projekta „Rizične tačke korupcije” koji je podržan od strane fondacije Konrad Adenauer (KAS). Izloženi stavovi pripadaju isključivo organizaciji Transparentnost – Srbija, delu međunarodne mreže Transparency International, i ne moraju odražavati stavove fondacije KAS. [↑](#footnote-ref-2)
2. **Javnost rada**, kao **jedan od antikorupcijskih prioriteta** u "Sporazumu o zajedničkim političkim ciljevima" proklamovana je u okviru poglavlja 4 „Borba protiv korupcije i kriminala” [↑](#footnote-ref-3)
3. <http://ujedinjeniregionisrbije.rs/o-nama/ljudi/uze-predsednistvo/> [↑](#footnote-ref-4)
4. To je slučaj sa JP „Srbija gas“, JP „Transnafta“, JP „Srbijašume“, Javno vodoprivredno preduzeće „Srbijavode“, JP „Elektromreža Srbije“, JP „Železnice Srbije“, Javno preduzeće PTT saobraćaja „Srbija“ i JP za razvoj i unapređenje informisanja putem elektronskih medija na srpskom jeziku u AP Kosovo i Metohija „Mreža most“. [↑](#footnote-ref-5)
5. [http://www.parlament.gov.rs/20.\_sednica\_Odbora\_za\_privredu,\_regionalni\_razvoj,\_trgovinu,\_turizam\_i\_energetiku.18121.941.html](http://www.parlament.gov.rs/20._sednica_Odbora_za_privredu%2C_regionalni_razvoj%2C_trgovinu%2C_turizam_i_energetiku.18121.941.html) [↑](#footnote-ref-6)
6. <http://www.mfin.gov.rs/pages/issue.php?id=1568> [↑](#footnote-ref-7)
7. Devet zakona je iz resora Ministarstva pravde, u dva slučaja raspravu je organizovalo Ministarstvo rada i socijalne politike, jednu Ministarstvo poljoprivrede, Ministarstvo trgovine i telekomunikacija organizovalo je raspravu za jedan zakon i šest drugih propisa, dok je raspravu o jednom zakonu iz oblasti spoljnih poslova javnu raspravu organizovao nadležni vladin odbor, što znači da je ministarstvo propustilo da to učini. [↑](#footnote-ref-8)
8. [http://transparentnost.org.rs/index.php?view=details&id=1392%3Aanaliza-usaglaenosti-informatora-o-radu-organa-vlasti&option=com\_eventlist&Itemid=23&lang=sr](http://transparentnost.org.rs/index.php?view=details&id=1392%3Aanaliza-usaglaenosti-informatora-o-radu-organa-vlasti&option=com_eventlist&Itemid=23〈=sr) [↑](#footnote-ref-9)
9. <http://transparentnost.org.rs/index.php?option=com_content&view=article&id=331:nejavni-sporazumi-i-diskrecione-pogodbe&catid=14:vesti&lang=sr&Itemid=#_ftn1> [↑](#footnote-ref-10)